Muthambi ontken sy gee poste vir familieFaith Muthambi. Foto: GCIS Faith Muthambi, minister van staatsdiens en administrasie, het aantygings in die media dat sy familielede aangestel het as onsin afgemaak. “Nie een van die ondersteunende personeel wat in die artikel in die Sunday Times genoem word, is vriende of familie van die minister nie,” het haar kantoor in ŉ verklaring gesê. Volgens die berig het Muthambi 27 mense in haar kantoor aangestel hoewel die ministeriële handboek voorskryf dat ŉ minister net 10 persone mag aanstel. Volgens die berig het sy ooms, nefies en niggies aangestel as ondersteuningspersoneel, motorbestuurders en adjunkdirekteure. Muthambi het gesê die gerugte is misleidend en dat sy aanstellings mág maak sonder om die poste te adverteer. Sy het ook wetgewing aangehaal om haar stellings te staaf. Volgens die Sunday Times is een van die aanstellings glo die dogter van die omstrede Hlaudi Motsoeneng. Verlede maand het dié koerant berig die minister het derduisende rande bestee aan lugreiskoste na Kaapstad vir vriende en familie om na haar begrotingstoespraak in Mei te luister.